
Til Sienna, Luke og Leon.

Jeg håper dere aldri vil trenge denne boka.
Men jeg skrev den bare i tilfelle.

Innledning

«Engasjer deg i det som er målet i livet ditt, kvitt deg med tomt håp, ta aktivt del i å redde deg selv – hvis du bryr deg om deg selv i det hele tatt – og gjør det mens du fortsatt kan.»

– Marcus Aurelius, Meditasjoner, 3.14


Et brev fra meg til deg

Til tross for ordene du leser nå, har jeg aldri vært en person som snakker så mye. Selv da jeg var liten, pleide jeg å observere og suge til meg ting, men jeg oppsøkte sjelden andre hvis jeg trengte noe. I stedet gjorde jeg det mange fåmælte barn gjør: Jeg vendte meg til bøkene. Når jeg tenker tilbake på det, oppfatter jeg denne leselysten som en slags leting. Jeg spurte bøkene om det jeg ikke klarte å spørre ekte mennesker om. Jeg lette gjennom den ene boka etter den andre. Noen ganger fant jeg det jeg trengte. Andre ganger ikke.

Hvis man har både det og mitt nåværende yrke som klinisk psykolog i bakhodet, kan det være naturlig å anta at jeg ønsker å fremme innadrettet selvrefleksjon. Det er ikke tilfellet. Den indre verden er som en badstue: Det er fordeler ved å være der, så lenge du ikke blir for lenge. Av samme grunn oppfordrer jeg deg på det sterkeste til å knytte kontakt med andre mennesker i den virkelige verden når du opplever noe utfordrende, alle steder du kan. Det er der vi finner løsningen på vår naturlig varierende mentale helse i møte med livets opp- og nedturer. Men jeg er også realistisk nok til å skjønne at ikke alle har en pålitelig og tilforlatelig person tilgjengelig når det gjelder som mest. Så når du befinner deg i en situasjon der du må finne ut av ting alene, og du sliter med å være den stemmen du trenger å høre, kan du finne hjelp i denne boka.

Jeg skjønte at jeg måtte skrive denne boka da jeg fikk høre historier om at folk pleide å ha med seg den forrige boka mi – Hvorfor har ingen fortalt meg dette før? – overalt, sånn at de kunne slå opp i den hvis noe var vanskelig. Selv om jeg ofte fikk høre sånne historier som et kompliment, fikk det meg likevel til å tenke at boka ikke var skrevet for å brukes på den måten. Det var feil bok til oppgaven. Boka er fylt med ideer og teknikker som hjelper folk med å jobbe med sin fremtidige mentale helse, ofte ved å se tilbake på vanskelige perioder etter at de er over. Ikke et eneste sted står det jeg sier til folk når de opplever sine mest sårbare stunder og er overveldet av følelser.

I dagene før en orkan er en hammer og spiker akkurat det du trenger for å forberede deg på det som måtte komme. Men det siste du trenger å høre i det øyeblikk stormen setter inn, er at du kunne ha vært bedre forberedt. I slike øyeblikk trenger vi alle at noen ser oss rett inn i øynene og sier det vi trenger å høre akkurat der og da: Jeg er her for deg. La oss gå videre sammen, jeg vet hvor vi skal. Man kan si at den forrige boka mi var hammeren og spikerne. Denne boka er hånden min som strekkes frem mot din i kaoset under stormen, mens jeg sier: Bli med meg, så setter vi i gang.

I vonde eller forvirrende stunder sliter de fleste av oss med å være den stemmen vi trenger å høre. Ikke fordi det er noe galt med oss, men rett og slett fordi vi alle lærer underveis. Så denne boka er til for oss alle, for barna når de forlater redet, for venner som bor et sted langt unna, for familien når vi ikke finner det rette å si, og for oss selv når vi må finne en vei videre.

Gjennom min egen erfaring som både leser og kliniker vet jeg at ord kan hjelpe i mørke stunder, de kan lyse opp en ny sti som du ikke visste at du ikke så. Mens jeg skrev disse brevene til deg, som du vil finne på begynnelsen av hvert kapittel, ønsket jeg noen ganger at jeg kunne ha lest tankene dine og visst nøyaktig hva du sliter med, og hva du trenger aller mest å høre. Det er en umulig oppgave. Jeg kan ikke forutse detaljene i de utfordringene du står overfor. I stedet har jeg bare de løsningene jeg selv har funnet underveis, og en mulighet til å presentere dem for deg. Så denne boka kan bare fungere som et fyrtårn. Den vil ikke kunne dra deg opp fra vannet, men lyse opp veien for deg, slik at du kan finne ut hvilken vei du skal vende deg når forvirringen setter inn. Du kan bruke alt dette slik du selv vil, men jobben med å komme deg inn i roligere farvann hviler på dine egne skuldre.

Jeg har høye forventninger til deg i de utfordringene som ligger foran deg, for jeg kan være sikker på to ting. For det første at du kan klare mye mer enn du tror. For det andre at uansett hva som er utgangspunktet, går veien til det som er bedre, alltid gjennom å forsøke og et ønske om å lære. Det gjelder for oss alle at vi ikke vet det vi ikke vet. Så, vær så snill, bare stol på meg når jeg sier at du ikke aner hvor mye bedre ting kan bli for deg, før du faktisk har oppnådd det.

Med alle gode ønsker

Julie

Dr Julie Smith
BSc (Hons), D. Clin.
Psych., C.Psychol.





Lær mer

For alle som ønsker å lære mer om temaene i denne boka, er det mulig å finne det på YouTube-kanalen min, Instagram-kontoen og mine kontorer på andre sosiale medier.

1
Når det er vanskelig å være sammen med andre




KAPITTEL 1
Når du sammenligner deg med andre og kommer til kort

«Det er ingenting edelt ved å være bedre enn andre, det som virkelig er edelt, er å være bedre enn den man selv var før.»

– Ernest Hemingway


Et brev fra meg til deg

Hvis du sammenligner deg med andre og kommer til kort, står du overfor to alternativer. Enten føler du deg inspirert, får ny energi og motivasjon til å lære av det du har sett er mulig, eller så faller du ukontrollert inn i en ond sirkel. Hvis du har opplevd det siste alternativet, er ikke problemet deg selv og alt som tilsynelatende ikke er bra nok ved deg, det er hva du sammenligner deg med.

Hvis du går rundt med en underliggende, selvdestruktiv tvil på om du egentlig er god nok, vil du ikke velge sammenligninger som bidrar til at du blir bedre. Du vil velge sammenligninger som bekrefter de rotfestede tankene, uansett hvor ødeleggende de måtte være. Du vil fordype deg i dine egne svakheter mens du stirrer på noen andres sterkeste sider, som om det er en rettferdig kamp. Du vil ikke se den personen på en mer inngående, virkelighetsnær måte som inkluderer de delene av livet som han ikke selv velger å vise frem. Selv hvis du får et glimt av personens feil og mangler, vil du sannsynligvis ignorere det. Du vil plassere denne personen på en pidestall i dine egne tanker, slik at den eneste måten å løfte deg selv på vil være å dra vedkommende ned, noe som gjør deg til en type menneske du aldri har ønsket å være.

Hvis de du sammenligner deg med, er venner eller familie, kan det bli en ødeleggende kraft i forholdet mellom dere. Når man sammenligner seg med noen, blir det vanskeligere å få god kontakt, for det skapes assosiasjoner om at hvis de lykkes, betyr det at du er mislykket, og det oppstår uvilje og bitterhet. Jo mer isolert du blir fra menneskene du har i livet, desto mer vil du begynne å tenke på sånne sammenligninger. Men hvis du blir kjent med de samme menneskene på et dypere nivå, vil det være en motvekt mot den typen sammenligninger som ødelegger relasjonen. Jo bedre du kjenner noen, desto mindre vil du gjøre sånne overfladiske og feilaktige vurderinger. Dere kan knytte et vennskap der dere innser at dere begge er mennesker, og ser på dere selv som et team som hjelper hverandre når det trengs. Da kan du begynne å være glad for deres personlige seiere og kjenne oppriktig medfølelse når de opplever noe uheldig. Når du blir kjent med andre, begynner du å innse at de ikke har de eksakt samme forviklingene i livet som du har, og dermed egner de seg forferdelig dårlig som en sammenligning med ditt eget liv.

Veldig mange vil nok si at dette er enkelt: Bare slutt å sammenligne deg med andre. Men det er kanskje ikke så lett som det høres ut. Vi har en innebygd tilbøyelighet til å sammenligne oss med andre, som er like nyttig som den er skadelig. Når den brukes på riktig måte, kan den bidra til å styre deg i riktig retning, inspirere deg og hjelpe deg med å prestere bedre. Når den brukes feil, kan det ha omfattende og langvarige negative konsekvenser.

Det at man sammenligner seg med noen og ikke når opp, trenger ikke å være negativt. Det betyr ikke at vi aldri burde ha sammenlignet oss med andre i det hele tatt. Hvis den sammenligningen fører til konstruktiv bevegelse fremover og en styrket oppfatning om at vi kan bli mer enn vi er i dag, er det positivt for oss. Hvis det fører til misunnelse, uvilje, bitterhet og dårligere selvbilde, gjør vi det feil, og både innsatsen og oppmerksomheten vår er blitt brukt på feil måte og kan koste oss dyrt. Det vi må lære oss, er hvordan vi kan bruke sammenligning på en positiv måte og lære oss å se når det er negativt.

Disse redskapene hjelper deg forbi den vanlige situasjonen der man bare avfeier en sammenligning og sier «bare slutt med det». Vårt ønske om å forstå vår plass i verden ved å se på andre er like naturlig for oss som å puste. Så hvis du får beskjed om å slutte å sammenligne deg med andre, vil det – i beste fall – tenne en positiv ild inni deg i noen få minutter. En ild som lett vil bli slukket igjen neste gang du åpner det sosiale mediet du liker best. Noen sekunder etter at du har gått inn i et rom med likesinnede, vil du få en oppfatning av din sosiale eller profesjonelle status i det rommet. Det at man sammenligner seg med andre, handler ikke alltid om aktiv tenkning. Hjernen din virker fortere enn som så for å avgjøre hvordan du bør møte den situasjonen du befinner deg i. Samtidig trenger du ikke å være prisgitt de negative følelsene som sosiale sammenligninger fyller tankene dine med. Det er mye du kan gjøre for å oppdage de destruktive måtene vi sammenligner oss med andre på, og bevisst forsøke å lede tankene mot sammenligninger som virkelig kan være til nytte for deg.

Hva gjør sammenligninger til noe destruktivt

Sosiale medier

Det er vanskelig å vurdere seg selv uten en eller annen form for sammenligning, for vi lever ikke isolert. Vi lever i samfunn der vi har normer og forventninger til hverandre. Det hjelper oss med å unngå den ydmykelsen, avvisningen og det tapet av sosial status som kunne oppstå hvis vi helt tankeløst brøt med de forventningene. Det hjelper oss med å navigere i alle sosiale utfordringer gjennom livet, hjelper oss med å avgjøre om vi bidrar nok, om vi oppfører oss på en akseptabel måte, og det hjelper oss med å finne ut av hvem vi ønsker å etterligne, og hvem vi ikke ønsker å etterligne. Hvordan du kan sammenligne deg med andre i lokalsamfunnet, spiller en rolle for hvordan du kan prestere i det. Så din evne til å foreta sosiale sammenligninger, er ikke alltid din fiende. Det er en svært viktig ferdighet som du ikke ville ha klart deg så godt uten.

Men selv om det er nyttig å betrakte dine egne omgivelser for å vurdere deg selv, er det ikke ditt eget lokalsamfunn du betrakter når du ser på sosiale medier. Faktisk er mye av det ikke virkelig i det hele tatt. Det er en samling av omhyggelig konstruerte, digitalt manipulerte bilder som en person eller et selskap ønsker at du skal se.

Og bare noen minutter etter at du har kastet deg inn i noen vanvittig urimelige og svært unyttige sammenligninger med noen på et høyere nivå, har algoritmen kartlagt akkurat hva som holder på din oppmerksomhet, og fôrer deg med en uendelig strøm av den typen innhold som vil gjøre deg syk. Så i stedet for den typen sosiale sammenligninger som kunne hjelpe deg med å leve livet på en god måte, ser du nå de mest nedbrytende og ødeleggende sammenligningene igjen og igjen, og det gjør deg misfornøyd med deg selv som person og med det livet du egentlig kunne ha nytt fullt ut.

De psykologiske skadevirkningene av hele denne prosessen blir enten vendt innover mot oss selv i form av selvhat og depresjon, eller de blir reflektert utover ved at vi prøver å ødelegge for de andre menneskene vi nå er blitt så bitre og ergerlige på. Man trenger ikke skrolle lenge før man finner hele horder av nettroll som spyr ut sitt sinne mot andre mennesker, som hakker på deres ufullkommenheter som hyener på et skadd dyr, i et forsøk på å jekke dem ned et hakk eller to og avlede andres beundring bort fra disse menneskene som våget å gjøre det så bra.

Trangen til å rakke ned på andre på nett dukker opp oftere enn folk har lyst til å innrømme, men hvis du kjenner det igjen hos deg selv, eller merker at du blir mindre tilfreds i ditt eget liv, er det på tide å vende seg bort fra sosiale medier og bruke mer tid i det virkelige liv med ekte mennesker og reelle forbindelser.

Å sammenligne seg med dem man er glad i

Den farligste sammenligningen det er mulig å gjøre, er mellom deg selv og dem som betyr mest for deg i verden, for det er i de forholdene du har mest å tape. Hvis du begynner å sammenligne deg med søsken, foreldre og venner, vil de negative følelsene kunne sette hele forholdet mellom dere i fare.

Hvis du oppfatter din egen selvfølelse eller status truet av det de får til, vil den uunngåelige sjalusien og bitterheten spre seg og gjøre ubotelig skade på relasjoner som kunne ha vært de mest positive kreftene i livet ditt. Dere kan ikke føle dere som et lag hvis dere ikke sørger for å spille et spill som dere begge kan vinne samtidig.

Som Alain de Botton formulerte det: «Det er suksessen til gode venner som er den mest uutholdelige formen for suksess.» Før du vet ordet av det, går du fra å være en person som alltid er glad for å se at venner lykkes, til å synes det er vanskelig å være sammen med dem. Enten du unngår dem, begynner å ekskludere dem fra en større gruppe eller isolerer deg, er konsekvensene triste for alle. Det er til slike mørke steder skjødesløse og ikke-konstruktive sammenligninger kan føre oss.

Når du unngår akkurat den bestemte vennen, prøver du egentlig å unngå de følelsene som vedkommendes suksess har brakt frem i deg. Hvis du er modig nok, kan du studere de følelsene med nysgjerrighet i stedet for å prøve å bli kvitt dem ved å dra vennen din ned eller unngå ham eller henne helt. Da vil du ha en sjanse til å se det hele klart igjen og redde vennskapet. Det er mulig å føle oppriktig glede for venner når det går bra for dem. Men hvis din egen selvfølelse er avhengig av at du føler deg bedre enn venner og familie på en eller annen måte, kan du ta det som et tegn – ikke på at du skal avvise familie og venner, men på at du skal kaste et nytt blikk på ditt eget liv. Hvis du har en klar oppfatning av egne verdier og lever i tråd med dem, vil overfladiske tegn på tilsynelatende suksess eller fiasko bli mindre rystende enn de ellers ville ha vært.

Så når en venn finner en mulighet til å slå seg opp i verden, eller blir slått i bakken i kamp mot sine egne demoner, og det bringer frem noen svært ubehagelige følelser i deg, noe det antakelig vil gjøre, ikke følg innskytelsen til å legge lokk på dem. I stedet kan du lytte til følelsene og spørre deg selv med oppriktig nysgjerrighet hva de følelsene lærer deg om deg selv. Noen ganger er det bare flyktige følelser som snart vil gi seg, slik at du igjen føler deg tilfreds med livet. Andre ganger kan det utløse positive endringer. Men for at det skal skje, må sammenligningen vanligvis være konstruktiv. Så jeg har tatt med noen tips til hvordan du kan gjøre sammenligninger nyttige for deg.

Slik kan du gjøre sammenligninger til noe konstruktivt

Gjør misunnelse om til inspirasjon

Når vi bruker sammenligninger på riktig måte, kan vi utnytte kraften i dem til å påvirke hvordan vi føler oss og oppfører oss. Si for eksempel at du jobber for å bli bedre i en idrett, og du vet at du har en spesifikk svakhet som holder deg tilbake. I en slik situasjon vil en sammenligning oppover med en utøver som har klart å mestre den ferdigheten, være en enorm mulighet til å lære og forbedre dine egne ferdigheter. Men for at det skal lykkes, må sammenligningen skje med god kontroll på følgende tre elementer:


1.Ha tydelig fokus på den spesifikke ferdigheten du misunner i vedkommendes prestasjoner. Konsentrer deg utelukkende om spesifikke elementer og ikke bli fristet til å gjøre universelle sammenligninger mellom deg og vedkommende. Du ønsker ikke å være den personen, men det er noe ved måten vedkommende gjør ting på, som du ønsker å tilegne deg og nyte godt av i ditt eget liv.

2.Sørg for å tenke at du kan utvikle deg. Det innebærer å huske at du har innflytelse på ditt eget liv og kan lære og forbedre det meste med litt innsats. En slik tankegang vil føre til positive handlinger mot dine egne mål, i motsetning til en mer fastlåst tankegang som tar for gitt at det du kan, ikke kan påvirkes, og at noen folk bare er heldige. En slik tankegang vil sannsynligvis føre til mer destruktive sammenligninger, bitterhet og ødelagte relasjoner.

3.Din egen selvfølelse er ikke noe man skal forhandle om. Den skal aldri være truet. Dette er helt grunnleggende. Hvis din vurdering av deg selv som god nok er noe du lar andre avgjøre, kan det få alt til å surne. Å gjøre misunnelse om til inspirasjon er overhodet ikke noe problem så lenge du ikke måler hvor mye du selv er verdt, ut ifra hvordan andre ser ut til å klare seg. Alle kan finne noen som er bedre enn dem selv til noe. Men det sier ingenting om vår grunnleggende verdi som mennesker. Hvis dette aldri er noe du tviler på, gir det deg en grunnleggende stabilitet som gjør deg sterk nok til å bruke sammenligninger til noe nyttig. Hvis den minste indikasjon på at du ikke er den beste ennå, brukes til å legitimere dine egne tanker om at du er verdiløs og dømt til ikke å være god nok, blir det umulig å jobbe med deg selv. Tanken på å konfrontere din egen ufullkommenhet blir altfor skummel og vond. Prestasjoner kan man alltid gjøre noe med, men verdien du har som menneske, er konstant. Ikke tenk at du dermed setter deg selv på en pidestall. Faktisk forutsetter det en innstilling om at man ikke automatisk fortjener noe som helst. Hvis du antar at universet bare har skjenket hell og lykke til andre, og at verden skylder deg det samme fordi du også er verdig, vil det mest sannsynlig føre til bitterhet og uvilje, og ikke til de handlingene som skal til for å bringe deg i mål.



For at dette skal være konstruktivt og ikke utarte til generell kritikk av deg selv, må vi stille spørsmål som:


•Hva er det spesifikt jeg er misunnelig på?

•Hvilke spesifikke ferdigheter har de som jeg også gjerne skulle hatt?

•Vil det hjelpe meg å oppnå mine egne mål hvis jeg tilegner meg de ferdighetene?

•Hvordan kom de seg dit de er nå?

•Kan jeg etterligne noe av den prosessen for å komme nærmere mine personlige mål?



Denne prosessen gjør misunnelse om til inspirasjon, i stedet for et redskap å slå seg selv i hodet med. Da blir sammenligning til en verdifull del av læreprosessen.

Velg ditt tema med omhu

Den gunstigste sammenligningen som inspirerer oss til å jobbe mot målet vårt, er når vi sammenligner oss med personer som er på omtrent samme ferdighetsnivå i det vi ønsker å beherske, i stedet for personer som skiller seg veldig kraftig fra oss. Det er enda en grunn til ikke å bruke sosiale medier til dette. Selv om innholdet er ekte, ser du sjelden personer som er i ferd med å finslipe sine ferdigheter. Algoritmen gir deg de ekstreme ytterpunktene, sånn at du sammenligner deg selv med de beste i verden, som er kommet mye lenger på reisen enn deg.

Uansett hvor inspirerende eller fascinerende det kan være akkurat da, vil det å bli bombardert med sånne ekstreme ytterpunkter mest sannsynlig gjøre at du heller føler deg underlegen og deprimert enn inspirert til å lære neste trinn. Det kan også føre til at det føles greit å sabotere det du selv gjør. Vi sikter oss inn mot ytterpunkter som virker så uoppnåelig overlegne at vi sparer oss selv for ubehaget ved å prøve oss frem og mislykkes i å bli best.

Så hvis du merker at du sammenligner deg med ekstreme ytterpunkter og blir motløs og nedslått av det, bestem deg heller for å søke inspirasjon hos noen som bare ligger noen få skritt foran deg. Den oppturen du vil få når du deretter klarer det, vil gi deg lyst til å jobbe videre og bli enda bedre.

Fra bitterhet til takknemlighet

Gi et sukkertøy til et barn, så ser du at ansiktet lyser opp. Gi to sukkertøy til barnet ved siden av, så vil ansiktet endre seg til umiddelbar misnøye med det barnet var så fornøyd med for bare et lite sekund siden. Faren ved å fokusere på hva andre har som du ikke har, er at det dannes en dyp misnøye med et liv du egentlig kunne ha elsket. Det spiller ikke lenger noen rolle hva jeg har, bare at du har mer. Det er greit å ønske noe bedre for seg selv, men hvis dette ønsket stammer fra bitterhet, vil ingenting av det du får til eller får tak i, noen gang føles bra nok. Du vil aldri komme i mål. Livet ditt vil kjennetegnes av at målet hele tiden flyttes, og du vil alltid sammenligne deg med nye mennesker.

Bitterhet er ikke et uttrykk for hva verden skylder deg. Det er et tegn på hva du er nødt til å jobbe med. Man kan se dette når man betrakter folk som har mer enn de fleste å være takknemlige for, men som likevel er bitre og bærer nag. Dette er noe som så lett kan skje når vi gjør sammenligninger vi ikke har godt av. Hvis du gjør sammenligninger som ikke er nyttige for deg, vil du ønske at du hadde fått utdelt andre kort på hånden.

Så lytt til bitterheten. Den kan bety at du må begynne å gjøre mer for deg selv og stå opp for deg selv. Eller den kan bety at du må uttrykke takknemlighet ved å ta kontroll over hva du henger deg opp i, på en måte som er bedre for deg.

Takknemlighet som rettesnor i livet blir ofte avfeid som altfor enkelt eller ubetydelig. Men hvis det var så enkelt som det høres ut, ville det være mye mindre bitterhet og nag å se. Så prøv å bli bedre til å vende tankene mot takknemlighet ved å gjøre det til en del av hverdagen. Bare to minutters daglig refleksjon over hva du har å være takknemlig for, kan virke revolusjonerende og kan bøte på noe av skaden som er gjort ved unyttige sammenligninger.

Hva med å prøve å føle dyp takknemlighet for at du har hatt sjansen til å se en fantastisk prestasjon hos noen, og at du lever i en tid der du har frihet til å jobbe mot noe lignende, hvis du skulle ønske det? Prøv å føle bevisst takknemlighet for at du har muligheten til å prøve, og for den gleden du kan oppleve mens du jobber med det. Gjør du det, trenger du ikke lenger måle deg med den du sammenligner deg med, for å bli fornøyd med ditt eget liv. Uansett sammenligner vi oss med personer som er kommet lenger på reisen, så det å måle suksess på evnen til å ta dem igjen er ikke noen god strategi. Det at du er fornøyd med livet, vil alltid være noe som ligger i fremtiden, siden vi aldri når frem til det illusoriske målet. Hele tiden ligger det et sted foran oss.

Å sammenligne seg med noen som er dårligere, er utrolig nyttig for å føle en form for takknemlighet. Selv i våre verste stunder finnes det alltid noe å være takknemlig for, men det kan være vanskelig å finne det. Så hvis du sammenligner din egen situasjon med de utallige menneskene som har det verre, vil det hjelpe deg ut av den onde sirkelen og sette problemene i perspektiv (med mindre du bruker den til å bagatellisere dine egne problemer, noe som ikke er spesielt nyttig. Det at andre har det verre, er ikke en god grunn til å la være å hjelpe deg selv).

Finn tilbake til verdiene dine

Hvis du sitter fast i et mønster med ødeleggende sammenligninger, har du utvilsomt kommet bort fra noe av det som er aller viktigst for deg i ditt eget liv. Når det skjer, leter vi på feil sted etter et riktig bilde av oss selv.

Vi ser utover mot en verden som prøver å selge oss fantasien om at vi vil bli fornøyde hvis vi bare hadde hatt flere ting, ekstrem rikdom, berømmelse og et utseende man bare kan få kjøpt av en plastisk kirurg. Dette fører til flere negative sammenligninger, for den eneste måten å finne ut om du er like bra som naboen på, er å studere ham eller henne nærmere og sammenligne med deg selv. Når du gjør slike markedsføringsredskaper til dine egne verdier, blir du mer utsatt for depresjon, angst, avhengighet, narsissisme og alt det andre. Så ikke vent på at noen forteller deg hva som er viktig for deg. Det tar ikke lang tid å finne tilbake til det som helt sikkert vil gi deg en langt mer meningsfull opplevelse av livet.

Jeg har plassert øvelsene som hjelper deg med dette, i tilleggsdelen (se side 295), delvis fordi det er relevant for alle problemer i livet. Hvis du selv vet hvem du ønsker å være, før du ser for inngående på andre, gir det deg et redskap til å styre livet i den retningen som er best for deg.

Den mest nyttige sammenligningen for deg

Den aller beste sammenligningen du kan gjøre, er med deg selv. Spør deg selv om du har gjort dagen i dag ørlite grann bedre enn gårsdagen. Dermed får du muligheten til å se din egen utvikling. Men ikke stopp med det. Deretter kan du se på sammenligningen mellom hvor du befinner deg nå, og hvor du ønsker å befinne deg i morgen, neste måned og neste år. Gjør du noe i dag som fører deg i den retningen? Hva forteller det deg om hva du trenger å gjøre nå?

Hvis du lærer deg å legge merke til når du foretar selvdestruktive sammenligninger, og bytter dem ut med sammenligninger som kun er fokusert på dine egne mål, tenk hva du kunne få til i løpet av et år. Tenk hvor annerledes innstilling du ville få til deg selv og livet ditt. Det er bare én måte å finne ut av dette på.


Ting å ta med seg


•Hvis du sammenligner deg med andre og kommer til kort, blir du enten inspirert av hva som er mulig, og motivert til å lære, eller du havner i en ond sirkel der du er misfornøyd med livet og deg selv. Hvis du har opplevd det siste, er ikke problemet deg selv og alle dine tilsynelatende mangler, det er hva du sammenligner deg med.

•Det er aldri så lett som bare å bestemme seg for å sammenligne seg med andre. Din evne til å gjøre det er et innebygd redskap som er like nyttig som det er farlig. Når det brukes riktig, kan det bidra til å styre deg i riktig retning, inspirere deg og bidra til at du presterer bedre enn noen gang. Når det brukes på feil måte, kan det få omfattende og langvarige negative konsekvenser.

•Hvis du sammenligner deg med personer på sosiale medier eller den sosiale kretsen du setter mest pris på, vil det være ødeleggende for deg selv og dine relasjoner til andre. Når du legger merke til at du gjør det, bør du handle raskt og minne deg selv på de viktige elementene i en nyttig sammenligning.

•Sørg for at alle sammenligninger har spesifikke mål, er utformet for at du skal bli bedre, og forteller hvordan du skal klare det.

•Verdien du har som menneske, er konstant. Ikke tenk at du dermed setter deg selv på en pidestall. Faktisk forutsetter det en innstilling om at man ikke automatisk fortjener noe som helst.

•Velg en person med et prestasjonsnivå som er en utfordring, men som er oppnåelig hvis du virkelig prøver.

•Når en sammenligning har gjort deg bitter, slutt å sammenligne deg, og fokuser heller på ditt eget liv. Bruk energien på å finne tilbake til en form for takknemlighet for alt som er viktig for deg.

•Ikke sammenlign deg selv med personer som har helt andre verdier enn deg selv.

•Se hvor du befant deg i går, slik at du kan føle begeistring for fremskrittene du gjør, og se mot hvor du ønsker å befinne deg i morgen. Slik kan du holde riktig kurs.







«Bitterhet er ikke et uttrykk for hva verden skylder deg. Det er et tegn på hva du er nødt til å jobbe med.»


Åpnes når …
Dr. Julie Smith

